Tað er ringur hýrur á manningini umborð á Sjúrðarbergi í hesum døgum , tí hóast tað enn ikki er blivið alment , so er tað manningini greitt , at teirra arbeiðspláss hesi seinastu mongu árini , nú verður selt av landinum . Hetta hendir ikki tí tað er fiskaloysi , ella tí JFK er illa stýrt , - nei orsøkin er politisk . Menningarkvotur Hetta hendir samstundis , sum landsstýrismaðurin í fiskivinnumálum leggur seinastu hond á arbeiði , at velja út persónar , sum skullu fáa fiskatilfeingið “ Fólksins ogn ” fyri einki . Afturat sær hevur landsstýrismaðurin sjálvur , persónliga , valt ein bólk av fólki , til at meta um hvør av umsøkjarunum eru best egnaðir . Norðlýsið hevur roynt at fingið innlit í hesa nýggju gávubúðina hjá Høgna Hoydal , men Fiskiðmálaráðið slær ring um landsstýrismannin . Svarið úr Fiskimálaráðnum er , at ráðið ikki ætlar at viðgera umsóknir um innlit fyrr enn tey reyðklæddu , hava deilt gávurnar út . Ímeðan Gestur og Høgni , sita í Fiskimálaráðnum og meta um hvør er best egnaður at sleppa framat í føroysku fiskivinnuni , er støðan ein heilt onnur í Klaksvík . Fiskivinnunýskipanin hjá Tjóðveldi , Framsókn og Javnaðarflokkinum krevur nú sítt fyrsta offur í býnum , sum í mannaminni hevur satsað alt uppá fiskivinnu.t Tey , sum sita við politiska valdinum í Føroyum í løtuni , halda tað vera betri at geva øðrum pørtum av landinum tilfeingið , sum fyritøkur her í Klaksvík hava brúkt stóra orku og pening at keypa og røkja . Í mong , mong áratíggjur hevur JFK kunnað havt tveir trolarar , sum hava havt sítt grundarlag í Barentshavinum , men nú hevur fiskivinnunýskipanin tikið grundarlag undan fyritøkuni , so JFK nú fyri fyrstu ferð í mannaminni , bert fer at hava ein trolara á hesum øki . Tað undrar uppsagdu mennirnar , sum vit tosaðu við , hví politikarar í Suðurstreymi halda tað verða betri at taka skip og størv frá teimum , sum hava satsað sítt lív og yrki uppá hesa vinnu , fyri at geva onkrum øðrum hetta sama livibreyðið . - Høvdu 25 starvsfólk í Tinganesi ella á LS mist starvið yvir nátt , høvdu vit nokk hoyrt buldur og brak um tað í KvF og Miðlahúsinum , men nú fiskivinnunýskipanin tekur grundarlagið undan Sjúrðarberg og tvingar JFK at selja trolaran av landinum , hoyrist bara tos um , hvør fer at fáa menningarkvoturnar . Einki um tey sum missa og betala fyri hesa fiskivinnunýskipan , har landið vil sleppa at býta út til onnur tað , sum hesir menn hava satsað sítt lív og yrki uppá .